প্রিয়ন প্রোটিন আবিষ্কারের বহু আগেই এর কারণে সৃষ্ট অসুখ সম্পর্কে জানা যায়। অষ্টাদশ শতাব্দীতে স্প্যানিশ মেষপালকরা তাদের মেরিনো জাতের ভেড়ার অদ্ভূত আচরণ খেয়াল করেন। ভেড়াগুলোর হাঁটার চাল বদলে যায়, বেড়ে যায় চাটাচাটি আর তীব্র চুলকানি দৃষ্টিগোচর হয়। এরা ঘন্টার পর ঘন্টা বেড়ার গায়ে নিজেদের দেহ ঘষাতে ব্যায় করে। স্পানিশ রাখালরা এ রোগের নাম দিয়েছিলো ‘স্ক্র্যাপি’। এর প্রায় দুইশ’ বছর পর জার্মান স্নায়ুবিদ এইচ.জি. ক্রুটজফেল্ড ও এ.এম. জ্যাকব এক ধরনের স্নায়ুক্ষয় জনিত রোগ চিহ্নিত করেন যার লক্ষণ ছিলো স্ক্রাপির অনুরূপ। এ রোগের নাম দেয়া হয় ক্রুটজফেল্ড-জ্যাকব রোগ (সিজেডি)। এই রোগটি ধীরগতির হলেও সময়ের সাথে সাথে অবস্থার অবনতি হতে থাকতো। এ ধরনের ধীরগতির অবনতির পেছনে কি কারণ থাকতে পারে? কোন কোন বিজ্ঞানী ভাবলেন হয়তো কোন ‘ধীর গতির ভাইরাস’ এর পেছনে দায়ী।